b'\n_START_ARTICLE_\nJezik (organ)\n_START_PARAGRAPH_\nJezik je mi\xc5\xa1i\xc4\x8dast organ, ki je zaradi \xc5\xa1tevilnih vlaken skeletne mi\xc5\xa1i\xc4\x8dnine izredno gibljiv. Vlakna se med seboj mo\xc4\x8dno prepletajo. Nahaja se v ustni votlini. Slu\xc5\xbei kot \xc4\x8dutilo za okus, za pomo\xc4\x8d pri \xc5\xbeve\xc4\x8denju hrane ter govornem sporazumevanju. Sluznica jezika je ob\xc4\x8dutljiva na toploto, mraz, bole\xc4\x8dino in dotik._NEWLINE_Anatomsko lo\xc4\x8dimo na jeziku vrh (apex), telo (corpus) in koren (radix). Mejo med korenom in telesom zaznamuje brazda ali terminalni sulkus, ki je oblike \xc4\x8drke V. Njen vrhu je obrnjen proti \xc5\xberelu. Na vrhu je vdolbinica (foramen cekum).\n_START_SECTION_\nOku\xc5\xa1anje\n_START_PARAGRAPH_\nZaznavanje kemijskih lastnosti snovi v okolju je eden prvinskih \xc4\x8dutov. Molekule v okolju delujejo kot kemijski dra\xc5\xbeljaji za \xc4\x8dutnice - kemoreceptorje (zaznavajo vonj in le\xc5\xbeijo v nosu in na jeziku). Razli\xc4\x8dne vrste molekul vzburijo razli\xc4\x8dne vrste \xc4\x8dutnic na jeziku. Vzburjenje se prena\xc5\xa1a v oku\xc5\xa1alno sredi\xc5\xa1\xc4\x8de v mo\xc5\xbeganih, kjer razlikujemo razli\xc4\x8dne okuse._NEWLINE_Poseben del mo\xc5\xbeganov pove\xc5\xbee vzburjenje oku\xc5\xa1alnih \xc4\x8dutnic jezika._NEWLINE_Oku\xc5\xa1amo lahko le snovi, ki se raztapljajo v slini, ker se le takrat vzburijo oku\xc5\xa1alne \xc4\x8dutnice. Vzburjenja potujejo po \xc5\xbeiv\xc4\x8dnih vlaknih oku\xc5\xa1alnega \xc5\xbeivca v oku\xc5\xa1alno sredi\xc5\xa1\xc4\x8de, kjer ga mo\xc5\xbegani obdelajo. Okus izgine, ko hrano pogoltnemo, saj slina stalno spira brbon\xc4\x8dice._NEWLINE_Med pogoste zmote spada, da so receptorji za dolo\xc4\x8den okus razporejeni po razli\xc4\x8dnih predelih jezika. Ne glede na globalno \xc5\xa1irjenje mita, je bil ta ovr\xc5\xbeen s strani znanstvenih raziskav, ki dr\xc5\xbeijo danes. _NEWLINE_Dr\xc5\xbei pa dejstvo, da so nekateri predeli jezika bolj ob\xc4\x8dutljivi na okus od ostalih.  _NEWLINE_Pri zaznavanju osnovnih okusov ima pomembno vlogo tudi voh, saj se ob \xc5\xbeve\xc4\x8denju hrane hlapne snovi prena\xc5\xa1ajo iz ust v nosno votlino.'